b'\n_START_ARTICLE_\nAdolf Hitler\n_START_SECTION_\nFamiliebaggrund\n_START_PARAGRAPH_\nAdolf Hitler blev f\xc3\xb8dt i den lille nord-\xc3\xb8strigske gr\xc3\xa6nseby Braunau am Inn (Ober\xc3\xb6sterreich) lige op ad det tyske Bayern og ikke langt fra B\xc3\xb8hmen, det nuv\xc3\xa6rende Tjekkiet. Efternavnet Hitler har varieret i stavem\xc3\xa5derne H\xc3\xbcttler, Hiedler, Hittler, Hidtler, Heidlahr og Hitler; et sl\xc3\xa6gtskab med det tjekkiske Hidlar hhv. Hidlarcek er overvejende sandsynligt. Adolf Hitler var den fjerde i en s\xc3\xb8skendeflok p\xc3\xa5 seks fra faderens tredje \xc3\xa6gteskab. Hans far var toldfuldm\xc3\xa6gtig Alois Hitler, og moderen var hans indgiftede niece Klara, f\xc3\xb8dt P\xc3\xb6lzl. Af de seks s\xc3\xb8skende var det kun Adolf og hans s\xc3\xb8ster Paula, der n\xc3\xa5ede voksen alder. Hitler havde katolske for\xc3\xa6ldre og blev katolsk konfirmeret i katedralen i Linz, men frafaldt selv troen sent i sine teenage\xc3\xa5r._NEWLINE_Begge Hitlers for\xc3\xa6ldre stammede fra Waldviertel. M\xc3\xb8lleren Johann Georg Hiedler giftede sig i maj 1842 med Maria Anna Schicklgruber, der i 1837 havde f\xc3\xb8dt en dreng, Hitlers far Alois, udenfor \xc3\xa6gteskab. Da Maria d\xc3\xb8de allerede i 1847, voksede Alois op hos Hiedlers bror, Johann Nepomuk H\xc3\xbcttler i Spital. (De to br\xc3\xb8dre hed alts\xc3\xa5 begge Johann til fornavn, men stavede til geng\xc3\xa6ld efternavnet p\xc3\xa5 hver sin m\xc3\xa5de.) Alois hed Schicklgruber til efternavn, til han var henved fyrre. I 6. juni 1876 erkl\xc3\xa6rede Johann Hiedler for en retsskriver og i tre vidners n\xc3\xa6rv\xc3\xa6r, at Alois var hans s\xc3\xb8n, og Alois Schicklgrubers navn blev \xc3\xa6ndret til Alois Hitler i d\xc3\xa5bsprotokollen._NEWLINE_Alois Hitler havde giftet sig med den 14 \xc3\xa5r \xc3\xa6ldre Anna Glasl, som han blev skilt fra. Derefter giftede han sig med den langt yngre Franziska Matzelberger, som han allerede havde s\xc3\xb8nnen Alois jr. med; og kun tre m\xc3\xa5neder efter brylluppet kom datteren Angela til verden. \xc3\x85ret efter d\xc3\xb8de Franziska af tuberkulose, og enkemanden ventede et halvt \xc3\xa5r, inden han giftede sig for tredje gang, denne gang med Klara P\xc3\xb6lzl, der blev mor til Hitler. Alois var 48 \xc3\xa5r, Klara kun 25; f\xc3\xb8dt og opvokset i Spital som datterdatter af den H\xc3\xbcttler, der var Alois\' farbror, og som han voksede op hos. Et \xc3\xa6gteskab mellem s\xc3\xa5 n\xc3\xa6re sl\xc3\xa6gtninge m\xc3\xa5tte f\xc3\xb8rst have biskoppens tilladelse. I januar 1885 kunne brylluppet st\xc3\xa5; allerede i maj kom deres f\xc3\xb8rste barn, Gustav, til verden._NEWLINE_Der gik rygter om, at Hitlers far skulle have v\xc3\xa6ret j\xc3\xb8de. Hans Frank p\xc3\xa5stod, da han sad i arrest i 1945, at Hitlers farmor Maria Anna Schicklgruber havde v\xc3\xa6ret kogekone hos en j\xc3\xb8disk familie Frankenberger i Graz, og at familiens s\xc3\xb8n betalte hende b\xc3\xb8rnebidrag fra Alois\' f\xc3\xb8dsel til han var 14 \xc3\xa5r. Adolf Hitler skulle alts\xc3\xa5 have v\xc3\xa6ret kvartj\xc3\xb8de. Men Frankenberger er ikke noget j\xc3\xb8disk navn. Ejheller findes der spor efter en b\xc3\xb8rnebidragsaftale mellem nogen Frankenberger og en Schicklgruber. Adolf Hitlers brors\xc3\xb8n, William Patrick Hitler, p\xc3\xa5stod i Paris Soir i 1939, at j\xc3\xb8dens navn havde v\xc3\xa6ret Leopold Frankenreiter; men det navn er heller ikke j\xc3\xb8disk, og den j\xc3\xb8diske menighed i Graz har heller ingen optegnelser om nogen Frankenberger eller Frankenreiter. Da Hitler kom til magten, forb\xc3\xb8d han enhver omtale af sin sl\xc3\xa6gt, og fik i 1938 D\xc3\xb6llersheim-egnen (medregnet landsbyen Strones, som hans farmor kom fra) j\xc3\xa6vnet med jorden - ogs\xc3\xa5 farmorens gravsted - ved at omg\xc3\xb8re egnen til et milit\xc3\xa6rt \xc3\xb8velsesomr\xc3\xa5de, senere benyttet af Den r\xc3\xb8de arm\xc3\xa9 i 1945-55. I N\xc3\xbcrnberglovene indf\xc3\xb8rte han forbud mod, at ikke-j\xc3\xb8diske kvinder yngre end 45 \xc3\xa5r var husassistenter i j\xc3\xb8diske husholdninger.\n_START_SECTION_\nBarndom og skolegang (1889\xe2\x80\x931907)\n_START_PARAGRAPH_\nDet \xc3\xa5r, hans far gik af med pension, begyndte den 6-\xc3\xa5rige Hitler i skole i landsbyen Fischlham. Da han var femten, havde han skiftet adresse syv gange og g\xc3\xa5et i fem skoler. I to \xc3\xa5r var han elev ved benediktinerklosteret i Lambach, fordi hans far havde k\xc3\xb8bt en g\xc3\xa5rd i n\xc3\xa6rheden. Der sang Hitler i kirkekoret, tog sangtimer og dr\xc3\xb8mte om en dag at blive pr\xc3\xa6st. Som 11-\xc3\xa5rig blev han sendt i realskole i Linz, hvad de bet\xc3\xb8d et \xc3\xb8konomisk offer for familien, og var et udslag af hans fars h\xc3\xa5b om en sk\xc3\xb8nne dag at se sin s\xc3\xb8n som embedsmand. Det satte drengen sig bestemt imod, mens hans far var bestyrtet over s\xc3\xb8nnens \xc3\xb8nske om en fremtid som kunstmaler. Til sidst slog familien sig ned i landsbyen Leonding i et lille hus med have.   _NEWLINE_Professor Eduard H\xc3\xbcmer, der underviste klassen i fransk, kom til M\xc3\xbcnchen i 1923 for at afgive erkl\xc3\xa6ring om sin tidligere elev, som da stod tiltalt for forr\xc3\xa6deri efter \xc3\xb8lstuekuppet. H\xc3\xbcmer udtalte, at Hitler blev "anset for at v\xc3\xa6re p\xc3\xa5st\xc3\xa5elig, selvgod og sur"; og "flittig var han heller ikke, ellers havde han opn\xc3\xa5et meget bedre resultater, begaver som han var". Historiel\xc3\xa6reren Leopold P\xc3\xb6tsch gjorde derimod et dybt indtryk p\xc3\xa5 Hitler, og lovprises i Mein Kampf - som den eneste af hans l\xc3\xa6rere, sk\xc3\xb8nt P\xc3\xb6tsch kun gav ham Tg i historie. I 1938, da Hitler som rigskansler rejste omkring i \xc3\x98strig i triumf, gjorde han ophold i Klagenfurt udelukkende for at hilse p\xc3\xa5 sin gamle l\xc3\xa6rer, og de to have en timelang samtale under fire \xc3\xb8jne. "I kan ikke forestille jer, hvor meget jeg skylder den gamle mand," sagde han bagefter til sine partif\xc3\xa6ller.   _NEWLINE_I realskolen i Linz kom Hitler fuldst\xc3\xa6ndig til kort b\xc3\xa5de p\xc3\xa5 det akademiske og det sociale plan. Han m\xc3\xa5tte g\xc3\xa5 det f\xc3\xb8rste skole\xc3\xa5r (1900/01) om, og l\xc3\xa6rerne skrev i karakterbogen at han "manglede arbejdslyst"; forklaret i Mein Kampf med, at han n\xc3\xa6gtede at l\xc3\xa6re noget for at trodse sin far, der ville tvinge ham til at blive embedsmand, n\xc3\xa5r han selv \xc3\xb8nskede at blive kunstner. Det sande i denne fremstilling er snarere, at Hitler senere i livet fors\xc3\xb8gte sig med en kunstnerisk l\xc3\xb8bebane, der mislykkedes. Hitlers far d\xc3\xb8de den 3. januar 1903 \xe2\x80\x93 hvilket dog ikke forbedrede s\xc3\xb8nnens skolepr\xc3\xa6stationer. I 1904 blev Hitler pga sine d\xc3\xa5rlige karakterer n\xc3\xb8dt til at skifte fra realskolen i Linz til en skole i Steyr, hvor han afsluttede sin skolegang i 16-\xc3\xa5rsalderen uden at kunne f\xc3\xa5 det s\xc3\xa6dvanlige afgangsvidnesbyrd. I karakterer fik han Ng i tysk, kemi, fysik, geometri og projektionstegning; Tg i geografi og historie, og i tegning "Meget tilfredsstillende". Forinden havde han v\xc3\xa6ret ude af skolen et \xc3\xa5rs tid pga en lungesygdom, hvor han tilbragte en tid hos sin moster Theresa Schmidt  i landsbyen Spital for at komme til kr\xc3\xa6fter. Da han omsider fik afsluttet sin skolegang, var han s\xc3\xa5 lettet, at han for f\xc3\xb8rste og sidste gang i sit liv drak sig fuld. Efter egne oplysninger blev han fundet ved daggry af en malkepige i en gr\xc3\xb8ft udenfor Steyr, og hjulpet tilbage til byen. Efter det var han afholdsmand, senere ogs\xc3\xa5 ikke-ryger og vegetarianer livet ud.\n_START_SECTION_\nEskapist i Wien\n_START_PARAGRAPH_\nWien var p\xc3\xa5 mange m\xc3\xa5der en s\xc3\xa6rlig storby i datidens Europa. Indbyggertallet havde, da Hitler flyttede dertil, passeret 1,7 mio., hvilket bet\xc3\xb8d at hovedstaden i \xc3\x98strig-Ungarns kejserrige var en af de st\xc3\xb8rste og mest magtfulde byer i Europa. Mange af indflytterne var emigranter og j\xc3\xb8der, hvilket resulterede i st\xc3\xa6rke antisemitiske og nationalistiske str\xc3\xb8mninger. I l\xc3\xb8bet af en ti\xc3\xa5rsperiode var procenttallet af j\xc3\xb8der steget fra 2 til 10 \xe2\x80\x93 og i samme skala var antisemitiske partier skudt frem. Det er et \xc3\xa5bent sp\xc3\xb8rgsm\xc3\xa5l i hvor h\xc3\xb8j grad den unge og isolerede Hitler lod sig rive med af propagandaen i de f\xc3\xb8rste \xc3\xa5r af sin tid i Wien, men meget tyder p\xc3\xa5 at han ikke rigtig fandt politik interessent og n\xc3\xa6rmere fors\xc3\xb8gte at fordybe sig i kunst og arkitektur._NEWLINE_Netop kunsten og arkitekturen blev to store nederlag for Adolf Hitler. Men hans tro p\xc3\xa5 sit kunstneriske talent var imidlertid s\xc3\xa5 st\xc3\xa6rk at han som oftest ignorerede alle andre foretagender end eskapistisk dr\xc3\xb8mmeri om arkitektoniske vidundere og store l\xc3\xa6rreder med tyske naturalistiske landskaber. Netop denne form\xc3\xa5lsl\xc3\xb8se fordybelse og drift beskrev han senere i Mein Kampf: "Jeg havde den st\xc3\xb8rste og stolteste tillid til Wien og mit kunstneriske kald." I oktober meldte Hitler sig til optagelsespr\xc3\xb8ve p\xc3\xa5 det uhyre ambiti\xc3\xb8se kunstakademi i Theophilius Hansens pragtbygning p\xc3\xa5 Schillerplatz. Hitlers tegninger blev godtaget, og ud af de 120, der m\xc3\xb8dte op, var han en af de 33 midlertidigt godkendte. Men n\xc3\xa6ste dag, da det endelige resultat forel\xc3\xa5, fik Hitler den m\xc3\xa5ske st\xc3\xb8rste og mest uventede skuffelse i sit liv. Hans tegninger blev afvist som \xe2\x80\x9dutilfredsstillende\xe2\x80\x9d, og beskrivelsen af hans bidrag l\xc3\xb8d \xe2\x80\x9dd\xc3\xb8de streger\xe2\x80\x9d og \xe2\x80\x9dlivl\xc3\xb8se former\xe2\x80\x9d. Dette h\xc3\xa5rde slag fik ham til at ops\xc3\xb8ge rektor p\xc3\xa5 akademiet. Rektor foreslog, ikke ueffent, at talent m\xc3\xa5ske l\xc3\xa5 mere i retning af arkitektur._NEWLINE_Imidlertid forudsatte arkitektstudiet en studentereksamen. Den knuste Hitler rejste hjem til moderen, der d\xc3\xb8de af brystkr\xc3\xa6ft i 1907. Familiel\xc3\xa6gen Eduard Bloch beskrev senere Hitlers omhu for sin d\xc3\xb8dssyge mor, og deres n\xc3\xa6re tilknytning. Ungdomsvennen August Kubizek flyttede med til Wien efter fru Hitlers d\xc3\xb8d. De delte v\xc3\xa6relse, og Kubizek beskrev i sine erindringer Hitler som opfarende og ustabil. Hitler skrev i Mein Kampf om sin mors d\xc3\xb8d: "Det var afslutningen p\xc3\xa5 en lang og smertefuld sygdom, der fra starten af efterlod ringe h\xc3\xa5b om helbredelse. Alligevel var det et frygteligt slag, is\xc3\xa6r for mig. Jeg havde respekteret min far, men min mor elskede jeg." Han havde altid hendes fotografi med, hvorhen han rejste, og \xe2\x80\x93 er det sagt \xe2\x80\x93 holdt det i h\xc3\xa5nden ved sin d\xc3\xb8d. Han glemte aldrig sin taknemlighed til dr. Bloch og s\xc3\xb8rgede under holocaust for at s\xc3\xa6tte ham under Gestapo s\xc3\xa6rlige beskyttelse. Han titulerede ham Edeljude \xe2\x80\x93 "\xc3\xa6delj\xc3\xb8de" ("Hvis alle j\xc3\xb8der var som ham, var der intet j\xc3\xb8deproblem.") Dr. Bloch var den eneste j\xc3\xb8de i Linz med denne status. Hitler hjalp ham ogs\xc3\xa5 til at migrere til USA._NEWLINE_Som for\xc3\xa6ldrel\xc3\xb8s embedsmandss\xc3\xb8n havde Hitler en m\xc3\xa5nedlig pension frem til fyldte 24 \xc3\xa5r (april 1913). For\xc3\xa6ldrel\xc3\xb8sepensionen var p\xc3\xa5 25 \xc3\xb8strigske kroner i m\xc3\xa5neden, som sammen med for\xc3\xa6ldrearven p\xc3\xa5 58 kroner udgjorde en m\xc3\xa5nedsindt\xc3\xa6gt tilsvarende en l\xc3\xa6rerl\xc3\xb8n i realskolen. I 1911 overlod Hitler dog sin pension til lilles\xc3\xb8steren Paula. Men meget dramatisk beskrev han \xc3\xa5rene i Wien med disse ord; "Fem \xc3\xa5rs elendighed og jammer \xe2\x80\x93 det er, hvad denne Phaiakerby har betydet for mig. Fem \xc3\xa5r, hvor jeg f\xc3\xb8rst som hj\xc3\xa6lpearbejder og senere som lille maler m\xc3\xa5tte tjene mit sparsomme br\xc3\xb8d, som ikke var nok til at stille min sult. Sulten var det eneste der n\xc3\xa6sten aldrig forlod mig."  If\xc3\xb8lge Kubizek retferdiggjorde Hitler sit dagdriveri med sit enest\xc3\xa5ende geni. Han stod op ved 12-tiden, spadserede i byen, betragtede arkitekturen og dr\xc3\xb8mte om, hvad han selv engang ville komme til at bygge. Han gik p\xc3\xa5 museer, i operaen og fortabte sig i sine fantasier. Han l\xc3\xa6ste og stod b\xc3\xb8jet over urealistiske planer til langt ud p\xc3\xa5 natten._NEWLINE_I september 1908 gjorde Hitler endnu et fors\xc3\xb8g p\xc3\xa5 at blive maler. Denne gang blev han imidlertid slet ikke optaget til pr\xc3\xb8verne. Det undlod han at fort\xc3\xa6lle, men forlod i stedet sit og Kubizeks v\xc3\xa6relse uden at efterlade sin nye adresse. Hans \xc3\xb8konomi blev vanskeligere, og han beskrives som meget forkommen, da han i december 1909 ankom herberget i Meldemannstrasse og m\xc3\xa5tte have sit t\xc3\xb8j til aflusning efter at have overnattet p\xc3\xa5 parkb\xc3\xa6nke._NEWLINE_Hitler blev f\xc3\xb8dt ind i en velhavende familie og havde det meste af sit liv levet som en usynlig arbejdsl\xc3\xb8s sm\xc3\xa5borger. Nu var hans dovne og dr\xc3\xb8mmende livsf\xc3\xb8ring blevet afl\xc3\xb8st af en endnu mere udsigtsl\xc3\xb8s tilv\xc3\xa6relse \xe2\x80\x93 og tilmed p\xc3\xa5 samfundets bund. Hitlers borgerlige opdragelse var i mange afskygninger stadig tydelig, og alligevel s\xc3\xa5 han borgerskabet som perverteret og frast\xc3\xb8dende. Han var angst for at falde i proletariatssumpen og s\xc3\xa5 alligevel ingen anden udvej, da han ikke \xc3\xb8nskede at v\xc3\xa6re en del af det regelm\xc3\xa6ssige og normaliserede samfund. Han levede altid med denne splittede borgerlighed \xe2\x80\x93 ogs\xc3\xa5 i tiden som f\xc3\xb8rer, hvor han b\xc3\xa5de kyssede de kvindelige sekret\xc3\xa6rer p\xc3\xa5 h\xc3\xa5nden og til stadighed levede uregelm\xc3\xa6ssigt med pludselige udbrud og lidenskaber bag denne til tider ufrivillige kulturelle facade._NEWLINE_Hitlers politiske og ideologiske fundament blev formentlig skabt p\xc3\xa5 mandeherberget i Meidling. Her fik han mange indtryk fra de andre beboere, som han diskuterede livligt med. Ikke langt fra herberget solgtes et antisemitisk tidsskrift, skrevet af en opr\xc3\xb8rt munk. \xe2\x80\x9dEr De blond? Da er De kulturskaber og kulturb\xc3\xa6rer. Er De blond? Da er De truet af farer\xe2\x80\x9d, stod der med store bogstaver p\xc3\xa5 en forside fra 1910. Hitler s\xc3\xa5, hvorledes dette tidsskrifts metoder virkede p\xc3\xa5 ham selv og begyndte at studere partier og propaganda. Samtidig lod han rive med af antisemitisk propaganda, som florerede i Wien i stort omfang. Fortalere for antisemitismen som Georg von Sch\xc3\xb6nerer og Karl Lueger fangede hurtigt Hitlers interesse, og han var en af de mange tusinde, som m\xc3\xb8dte op ved Luegers h\xc3\xb8jtidelige begravelse i 1910._NEWLINE_Han l\xc3\xa6ste meget, is\xc3\xa6r politisk litteratur (antisemitisk og nationalistisk) som var tilg\xc3\xa6ngelig i store m\xc3\xa6ngder. Desuden beskriver han i Mein Kampf, hvorledes han gradvist skiftede syn p\xc3\xa5 j\xc3\xb8derne; \xe2\x80\x9d...jo mere jeg s\xc3\xa5, jo tydeligere adskilte de sig i mine \xc3\xb8jne fra resten af menneskeheden...\xe2\x80\x9d I Wien fik Hitler ogs\xc3\xa5 den overbevisning, at marxismen og kommunismen var folkets fjender, som forf\xc3\xb8rte arbejderen til unational t\xc3\xa6nkning. Disse ideer udviklede sig i tidens l\xc3\xb8b til rene tvangsforestillinger hos ham._NEWLINE_Hitlers psykopati er formentligt udviklet i Wiener-tiden, mens hans autorit\xc3\xa6re politiske holdninger f\xc3\xb8rst kom til udtryk senere. Kubizek fortalte om Hitlers voldsomme udbrud, n\xc3\xa5r han mente der var lagt f\xc3\xa6lder for ham, og at den internationale verden i samspil med j\xc3\xb8derne fors\xc3\xb8gte at \xc3\xb8del\xc3\xa6gge hans dr\xc3\xb8mme og fremgang. Igen kan det konkluderes at denne form for psykopati n\xc3\xa6rmere kan betegnes som en ekstrem selvmedlidenhed. En evig kamp for at retf\xc3\xa6rdigg\xc3\xb8re sin egen eksistens og realisere sit \xe2\x80\x9dkunstneriske kald\xe2\x80\x9d og \xe2\x80\x9dgeni\xe2\x80\x9d. Hans psykopatiske tr\xc3\xa6k har givetvis startet en ond cirkel af selvmedlidenhed \xe2\x80\x93 alts\xc3\xa5 snarere en evig kamp for sit eget vel, end en kamp for at skade andres. Men som de fleste andre svage og uselvst\xc3\xa6ndige p\xc3\xa5 denne tid, blev han hurtigt offer for propaganda og ekstremisme._NEWLINE_P\xc3\xa5 denne m\xc3\xa5de kunne han realisere sig gennem andre og udnytte sin \xc3\xa5benbart ubegr\xc3\xa6nsede evne til at hade. Nu blev Hitlers had rettet imod noget bestemt, mens det f\xc3\xb8rhen havde sv\xc3\xa6vet i oversp\xc3\xa6ndte og paranoide fantasiforestillinger. Denne pludselige borgerligg\xc3\xb8relse af hans eksistens og had \xe2\x80\x93 eller bare f\xc3\xb8lelsen af at h\xc3\xb8re hjemme et sted og blive p\xc3\xa5klistret et m\xc3\xa6rkat, har formodentlig gjort den unge og r\xc3\xa5dvilde Hitler mere tryg. Dog n\xc3\xa5ede han aldrig at melde sig ind i et parti i sin Wienertid. Denne kendsgerning har sandsynligvis skyldtes et stadigt br\xc3\xa6ndende \xc3\xb8nske om at blive kunstner, men undertiden begyndte han at studere antisemitismen og nationalismen \xe2\x80\x93 og med en st\xc3\xb8t og roligt voksende begejstring._NEWLINE_Hitler beskriver ogs\xc3\xa5 hvorledes han allerede i Wiener-\xc3\xa5rene inspireredes til nationalsocialismen ved at smelte Luegers smidighed og forst\xc3\xa5else for at tale til de brede masser sammen med Sch\xc3\xb6nerers nationalisme og antisemitisme. Han har dog senere afvist at disse politikeres v\xc3\xa6rkt\xc3\xb8jer og standpunkter var de afg\xc3\xb8rende inspirationskilder til national socialismen \xe2\x80\x93 de var blot \xc3\xb8jen\xc3\xa5bnere for den unge Hitler. I disse \xc3\xa5r t\xc3\xa6nkte han i det hele taget meget, og skulle efter sigende havde udviklet ideer om den tyske idealstat og fors\xc3\xb8gt sig med reformer indenfor skolev\xc3\xa6senet. Alt sammen p\xc3\xa5 det overfladiske niveau, som enhver avisl\xc3\xa6ser mestrer._NEWLINE_I \xc3\xa5rene p\xc3\xa5 mandeherberget levede Hitler af at s\xc3\xa6lge j\xc3\xa6vne skitser af Wiens attraktioner. Den id\xc3\xa9 fik han af Reinhold Hanisch, der ogs\xc3\xa5 boede p\xc3\xa5 herberget, og solgte billederne for ham. Sammen havde de ogs\xc3\xa5 banket t\xc3\xa6pper, b\xc3\xa5ret kufferter p\xc3\xa5 baneg\xc3\xa5rden og taget andre mindre jobs. I 1910 gik Hitler dog til sag mod Hanish, idet han pst\xc3\xa5dod, at Hanisch have snydt ham for et mindre bel\xc3\xb8pb. protokollen fra Wiens politiret er senere offentliggjort. Hitler solgte derefter selv sine billeder. I maj 1913, da \xc3\x98strig begyndte at opruste til f\xc3\xb8rste verdenskrig, tog Hitler toget til M\xc3\xbcnchen for at undslippe v\xc3\xa6rnepligten, som han allerede var indkaldt til.\n_START_SECTION_\nDeutsche Arbeiterpartei\n_START_PARAGRAPH_\nHitler h\xc3\xa6vdede senere at det var hans reaktion mod den tabte krig og  "forbryderne", som var \xc3\xa5rsagen til at  beslutningen om at blive politiker begyndte at spire i ham. Der er dog flere indikationer for at dette ikke forholdt sig s\xc3\xa5dan, og at der er tale om en efterrationalisering fra Hitlers side._NEWLINE_Efter krigen drog han direkte tilbage til regimentskasernen i M\xc3\xbcnchen og gjorde sit bedste for at undg\xc3\xa5 at blive frigjort fra milit\xc3\xa6ret. Flere gange lod han sig v\xc3\xa6lge som en af regimentets tillidsm\xc3\xa6nd, s\xc3\xa5 han kunne f\xc3\xa5 lov at blive. Dette gjorde m\xc3\xa6rkeligt nok den senere ind\xc3\xa6dte kommunisthader til soldat under den socialistiske ministerpr\xc3\xa6sident Kurt Eisners bayerske sovjetrepublik._NEWLINE_I forvirringen efter drabet p\xc3\xa5 Eisner engagerede Hitler sig hverken for sovjetrepublikken eller for dens modstandere \xe2\x80\x93 selv om man i lyset af hans senere l\xc3\xb8bebane skulle have forventet at han ville have kastet sig ind p\xc3\xa5 den antikommunistiske side, som var anf\xc3\xb8rt af de folkenationalistiske og ekstremt h\xc3\xb8jreorienterede frikorps. Det virker mere som om han holdt sig forsigtigt i baggrunden. Der findes dog et foto som viser at Hitler deltog i en s\xc3\xb8rgemarch for den myrdede Eisner, som var j\xc3\xb8de. Ogs\xc3\xa5 dette bliver af enkelte historikere anf\xc3\xb8rt som indikation for at Hitlers politiske anskuelser slet ikke var s\xc3\xa5 f\xc3\xa6rdigudviklede, som han selv ville have det til at se ud seks \xc3\xa5r senere i "Mein Kampf"._NEWLINE_Efter at sovjetrepublikken var blevet sl\xc3\xa5et ned, lod Hitler sig hverve af "M\xc3\xbcnchener Reichswehrverwaltung" (M\xc3\xbcnchens rigsv\xc3\xa6rnsforvaltning), som dengang var den afg\xc3\xb8rende magtfaktor i Bayern. Der er noget som tyder p\xc3\xa5 at han p\xc3\xa5 denne m\xc3\xa5de \xc3\xb8nskede at vinde de nye magthaveres velvilje, idet han angav de regimentskammerater som havde engageret sig p\xc3\xa5 sovjetregeringens side._NEWLINE_De toneangivende m\xc3\xa6nd i det s\xc3\xa5kaldte "Schwarze Reichswehr" (sorte rigsv\xc3\xa6rn) som for eksempel major Ernst R\xc3\xb6hm, syntes at have set en potentiel agitator i Hitler, som ville kunne v\xc3\xa6re dem behj\xc3\xa6lpelig med at sprede nationalistiske tanker blandt arbejderne. De sendte Hitler p\xc3\xa5 et kursus for propagandatalere og gav ham til opgave at udspionere de mange politiske partier og kredse i det postrevolution\xc3\xa6re M\xc3\xbcnchen. Ved den lejlighed fik Hitler en v\xc3\xa5bentilladelse og en Walter pistol udleveret, som han beholdt resten af sit liv. Det var ogs\xc3\xa5 denne han benyttede ved sit selvmord._NEWLINE_En af disse mange grupperinger var et parti stiftet af l\xc3\xa5sesmeden Anton Drexler og journalisten Karl Harrer, nemlig Deutsche Arbeiterpartei (DAP, Det tyske arbejderparti), som forf\xc3\xa6gtede fremmedfjendtlige, antisemitiske og pseudo-socialistiske ideer, det hele blandet med stortysk nationalisme. F\xc3\xb8rste gang Hitler bes\xc3\xb8gte deres m\xc3\xb8der var den 12. september 1919. Da en af talerne tog til orde for at Bayern skulle bryde ud af Weimarrepublikken, modsagde Hitler ham s\xc3\xa5 energisk og veltalende, at man straks bem\xc3\xa6rkede Hitlers retoriske talent. Han m\xc3\xa5 ogs\xc3\xa5 selv have lagt m\xc3\xa6rke til at han var i stand til at gribe sine tilh\xc3\xb8rere og v\xc3\xa6kke deres f\xc3\xb8lelser til live. Allerede samme aften fors\xc3\xb8gte Drexler at hverve ham. Drexler skulle efter sigende p\xc3\xa5 klingende bayersk have sagt til sin journalistven Harrer: "D\xc3\xb6r hot a Goschn, den kennt ma braucha!" (Han har et mundt\xc3\xb8j, ham kan vi bruge). Hitler meldte sig ind i DAP den 19. oktober \xe2\x80\x93 som det 55. medlem (ikke som det syvende, som han selv p\xc3\xa5stod senere). At hans medlemsnummer blev 555 kom sig af, at DAPs medlemst\xc3\xa6lling begyndte med 501, for at foregive en st\xc3\xb8rre tilslutning end partiet egentlig havde. P\xc3\xa5 denne tid kom Hitler for f\xc3\xb8rste gang i ber\xc3\xb8ring med den antisemitiske forfatter Dietrich Eckart fra Thuleselskabet. Eckart var p\xc3\xa5 udkig efter en agitator som kunne vinde arbejderne og folk fra de lavere samfundslag for hans h\xc3\xb8jreradikale tankegods. Han var en af de f\xc3\xb8rste der inds\xc3\xa5 hvilket potentiale Hitler besad, og han fors\xc3\xb8gte sidenhen at hj\xc3\xa6lpe Hitler fremad. I 1920 blev han udgiver af Hitlers partiblad "V\xc3\xb6lkischer Beobachter"._NEWLINE_Eftersom Hitler med sine medrivende talegaver fik stadig flere tilh\xc3\xb8rere og skaffede stadig flere medlemmer til partiet, blev han snart helt uundv\xc3\xa6rlig for det lille DAP. Det tog ikke lang tid f\xc3\xb8r han fik en lederposition i partiets hvervningsarbejde. I begyndelsen af 1920 var han med til at udvikle DAPs 25-punktsprogram, og det var ham der s\xc3\xb8rgede for at partiet tilf\xc3\xb8jede "nationalsocialistisk" til sit navn og dermed blev til "Nationalsozialistische Deutsche Arbeiterpartei" (NSDAP). Et navn som partiet beholdt helt til partiets og det tredje riges undergang i 1945._NEWLINE_Da han blev fritstillet fra h\xc3\xa6ren den 31. marts 1920, var han allerede i stand til at leve af de honorarer han fik som taler. Han var blevet uundv\xc3\xa6rlig som "\xc3\xb8lstueagitator" for det fremdeles marginale NSDAP. Det udnyttede han, da han i juli 1921 udman\xc3\xb8vrerede den gamle partiledelse og med et ultimatum gennemtvang, at han selv blev formand for partiet. Hitler var nu en lokal politisk ber\xc3\xb8mthed. Uden for Bayern blev han imidlertid stort set betragtet som en forunderlig s\xc3\xa6rling, der kun fortjente lidt tr\xc3\xa6kken p\xc3\xa5 skuldrene.\n_START_SECTION_\nKupfors\xc3\xb8g og f\xc3\xa6ngselsstraf\n_START_PARAGRAPH_\nDa sovjetrepublikken i M\xc3\xbcnchen var blevet sl\xc3\xa5et ned, blev Bayern regeret af den  nationalistisk og monarkistisk sindede generalstatsbefuldm\xc3\xa6gtigede Gustav Ritter von Kahr, som ikke lagde skjul p\xc3\xa5 sin afvisning af demokratiet og den "r\xc3\xb8de" social-liberale rigsregering i Berlin. Hitler og den tidligere generalkvartermester for H\xc3\xa6rens Overkommando (Oberste Heeresleitung, OHL) Erich von Ludendorff, som var begyndt at sympatisere med NSDAP, betragtede derfor Kahr som en allieret i deres plan om at styrte regeringen i Berlin. Planen havde  Mussolinis "march mod Rom" i oktober 1922 som forbillede. Hitler troede at den franske okkupation af Ruhromr\xc3\xa5det, den voldsomme inflation og den heftige indre uro i Tyskland ville sikre ham tilstr\xc3\xa6kkelig st\xc3\xb8tte i de brede lag af befolkningen._NEWLINE_Om aftenen den 8. november 1923 stormede Hitler og nogle bev\xc3\xa6bnede m\xc3\xa6nd M\xc3\xbcnchens B\xc3\xbcrgerbr\xc3\xa4ukeller, hvor Kahr netop talte. Kahr gik under trusler med p\xc3\xa5 Hitlers forslag om en ny regering, men det skulle vise sig, at det kun var et trick for at snyde Hitler, der p\xc3\xa5 det tidspunkt havde vundet kampen. Allerede n\xc3\xa6ste morgen gik politiet l\xc3\xb8s p\xc3\xa5 Hitlers tilh\xc3\xa6ngeres march og jagede opr\xc3\xb8rerne p\xc3\xa5 vild flugt uden de store problemer. Ludendorff blev arresteret allerede den 9. november, Hitler nogle f\xc3\xa5 dage senere._NEWLINE_Retssagen mod kupmagerne begyndte den 26. februar 1924. Efter loven skulle man have kunnet forvente at sagen ville resultere i lange f\xc3\xa6ngselsstraffe, og at Hitler, der endnu var \xc3\xb8strigsk statsborger, ville blive udvist. Men som det efterh\xc3\xa5nden var blevet kutyme i Weimarrepublikken, hvor det meste af embeds- og dommerstanden var gennemsyret af nationalistiske og antidemokratiske ideer, blev de h\xc3\xb8jreradikale gerningsm\xc3\xa6nd behandlet uh\xc3\xb8rt mildt og fik kun korte f\xc3\xa6ngselsstraffe. Retspr\xc3\xa6sidenten lod det til og med passere, at Hitler under retssagen angreb ham p\xc3\xa5 grund af hans j\xc3\xb8diske baggrund. Ludendorff bagatelliserede efter bedste evne sin egen medvirkning ved "\xc3\xb8lstuekuppet" og blev helt frikendt. Hitler, som anede at han ikke ville blive straffet h\xc3\xa5rdt, greb chancen og fremstillede sig selv som den eneste og suver\xc3\xa6ne initiativtager til hele aff\xc3\xa6ren._NEWLINE_I forhold til at han havde beg\xc3\xa5et h\xc3\xb8jforr\xc3\xa6deri og fors\xc3\xb8gt at omv\xc3\xa6lte staten, var den endelige f\xc3\xa6ngselsstraf p\xc3\xa5 fem \xc3\xa5r p\xc3\xa5faldende mild. Men ikke nok med det; han kom kun til at afsone fem m\xc3\xa5neder af straffen og blev l\xc3\xb8sladt den 20. december 1924. Mens Hitler sad f\xc3\xa6ngslet i Landsberg am Lech skrev han med hj\xc3\xa6lp fra sin sekret\xc3\xa6r Rudolf Hess f\xc3\xb8rste del af bogen Mein Kampf. Her fremlagde han i fuld \xc3\xa5benhed sine politiske m\xc3\xa5l og beskrev den nationalsocialistiske ideologis grundl\xc3\xa6ggende elementer, is\xc3\xa6r med v\xc3\xa6gt p\xc3\xa5 racel\xc3\xa6ren._NEWLINE_Takket v\xc3\xa6re pressed\xc3\xa6kningen af retssagen blev Hitler nu ogs\xc3\xa5 betragtet som den vigtigste af hele Tysklands s\xc3\xa5kaldte folkenationale (v\xc3\xb6lkische) politikere. Hans lederstilling i NSDAP stod nu ikke l\xc3\xa6ngere til diskussion, og i den folkenationale bev\xc3\xa6gelse fik hans stemme stadig mere v\xc3\xa6gt. Nu begyndte han at se p\xc3\xa5 sin egen rolle som den naturlige f\xc3\xb8rer; det drejede sig nu ikke l\xc3\xa6ngere om at v\xc3\xa6re den der beredte vejen for andre som f.eks. von Ludendorff ved \xc3\xb8lstuekuppet. Nu var det ham selv der skulle v\xc3\xa6re forrest. Det var sandsynligvis i forbindelse med denne beslutning at Hitler i 1925 frasagde sig sit \xc3\xb8strigske statsborgerskab. Hitler var statsl\xc3\xb8s indtil 1932, hvor han fik tysk statsborgerskab._NEWLINE_Men der var dog stadig lang vej til magten i Tyskland. Forbuddet mod NSDAP var ganske vist blevet oph\xc3\xa6vet igen, men samtidig blev de \xc3\xb8konomiske forhold i landet bedre og den politiske situation stabiliseret. Der var nu ikke l\xc3\xa6ngere s\xc3\xa5 mange, der i desperation lyttede til Hitlers radikale l\xc3\xb8sningsforslag. Man tr\xc3\xa5dte nu ind i en \xc3\xb8konomisk v\xc3\xa6kstperiode, som skulle vare ved helt til 1929, og det sv\xc3\xa6kkede de radikale partiers popularitet i v\xc3\xa6lgermassen.\n_START_SECTION_\nNy chance og endeligt gennembrud for Hitler og hans parti\n_START_PARAGRAPH_\nEfter l\xc3\xb8sladelsen fra Landshut-f\xc3\xa6ngslet gik Hitler i gang med at skaffe sig den fuldst\xc3\xa6ndige kontrol over NSDAP. I Nordtyskland havde der dannet sig en st\xc3\xa6rk mere venstreorienteret partifl\xc3\xb8j under Gregor Strasser. Han var uenig i Hitlers frieri til den gamle monarkistiske magtelite og gik ind for en langt mere socialrevolution\xc3\xa6r kurs. Men det lykkedes Hitler at neutralisere Strasser og hans ledsagere, eller som i tilf\xc3\xa6ldet Joseph Goebbels, der ogs\xc3\xa5 en overgang flirtede med de socialistiske ideer, helt at tr\xc3\xa6kke dem over p\xc3\xa5 sin side._NEWLINE_Efter det mislykkede kup var Hitler n\xc3\xa5et frem til at vejen til magten ikke gik via revolutioner. Det gjaldt om at vinde p\xc3\xa5 lovlig vis gennem det demokratiske system; han m\xc3\xa5tte opn\xc3\xa5 befolkningens st\xc3\xb8tte til sin politik f\xc3\xb8r han kunne gennemf\xc3\xb8re sine m\xc3\xa5l. Han ville undergrave og besejre demokratiet ved hj\xc3\xa6lp af dets egne regler. NSDAP skulle repr\xc3\xa6senteres i parlamenterne, men ikke for at arbejde konstruktivt efter de parlamentariske principper. Medlemmerne skulle obstruere og miskreditere demokratiet og dermed vise befolkningen at en \xc3\xa9t-parti-stat under \xc3\xa9n f\xc3\xb8rer var at foretr\xc3\xa6kke. P\xc3\xa5 samme tid skulle SA ved spektakul\xc3\xa6re parader, gadeslagsm\xc3\xa5l og organiserede uroligheder s\xc3\xb8rge for, at offentligheden ikke lod partiet og dets f\xc3\xb8rer g\xc3\xa5 i glemmebogen, og at det demokratiske systems iboende svagheder blev \xc3\xa5benbare for de mange. Endvidere skulle angreb p\xc3\xa5 andre partier forhindre dem i at agitere og vinde v\xc3\xa6lgere. NSDAP oprettede t\xc3\xa6skehold, der blev sat ind ved v\xc3\xa6lgerm\xc3\xb8der i mindre byer for at forhindre modstanderpartier i at frems\xc3\xa6tte deres budskaber. I de mindre byer var der sj\xc3\xa6ldent politi nok til at stoppe den politiske chikane. Nazipartiets efterf\xc3\xb8lgende markante fremgang ved valgene skyldtes ogs\xc3\xa5, at det \xe2\x80\x93 is\xc3\xa6r inspireret af Joseph Goebbels\' banebrydende ideer \xe2\x80\x93 forstod at bruge nye metoder for valgkamp, agitation og p\xc3\xa5virkning af masserne._NEWLINE_Med b\xc3\xb8rskrakket i New York 1929 og den efterf\xc3\xb8lgende verdensomsp\xc3\xa6ndende \xc3\xb8konomiske krise blev NSDAP igen et parti man skulle holde \xc3\xb8je med. Og denne gang fik partiet for alvor medvind. Krisen ramte s\xc3\xa6rligt Tysklands sv\xc3\xa6kkede \xc3\xb8konomi h\xc3\xa5rdt, arbejdsl\xc3\xb8sheden steg voldsomt, og tynget af det politiske pres br\xc3\xb8d den hidtige regering, ogs\xc3\xa5 kendt som "Weimarkoalitionen" sammen. Der var nu ikke l\xc3\xa6ngere flertal for en demokratisk regering, hvilket f\xc3\xb8rte til, at Zentrum-politikeren Heinrich Br\xc3\xbcning st\xc3\xb8ttet af rigspr\xc3\xa6sident Paul von Hindenburg kunne regere ved hj\xc3\xa6lp af provisoriske n\xc3\xb8dforordninger, der reelt set satte demokratiet ud af kraft. Dermed var vejen faktisk banet for en diktaturstat._NEWLINE_Ved valget til Rigsdagen den 14. september 1930 \xc3\xb8gede NSDAP sin andel af stemmerne drastisk: fra 2,6% til 18,3%. F\xc3\xb8r havde NSDAP tolv repr\xc3\xa6sentanter i Rigsdagen, nu kunne det stille med 107. De statsb\xc3\xa6rende demokratiske liberale og socialdemokratiske partier p\xc3\xa5 den politiske midte havde ikke l\xc3\xa6ngere noget samlet flertal, og Hitler var nu endegyldigt blevet en magtfaktor p\xc3\xa5 nationalt niveau.\n_START_SECTION_\nAfskaffelsen af SA\n_START_PARAGRAPH_\nHitler eliminerede den interne partikamporganisation SA (Sturm-Abteilung) den 30. juni 1934. SA havde f\xc3\xb8r Hitlers magtovertagelse v\xc3\xa6ret et vigtigt instrument til at terrorisere politiske modstandere og sikre sig herred\xc3\xb8mmet ved massem\xc3\xb8der. Men efterh\xc3\xa5nden var organisationen blevet mere og mere ops\xc3\xa6tsig over for ledelsen, og den n\xc3\xb8d ikke udbredt opbakning i befolkningen, der ikke var s\xc3\xa6rlig begejstret for den voldelige kamp-organisation. Industrien var ogs\xc3\xa5 tilbageholdende med at st\xc3\xb8tte op om Hitler fordi SA talte om "revolution" og i det hele taget var den mest socialistiske del af partiet. Rygter om homoseksualitet i SA, is\xc3\xa6r omkring SA-lederen Ernst R\xc3\xb6hms person, skadede ogs\xc3\xa5 partiet. Ansporet af R\xc3\xb6hms konkurrenter Heinrich Himmler, Hermann G\xc3\xb6ring og Reinhard Heydrich besluttede Hitler sig under p\xc3\xa5skud af et SA-kupfors\xc3\xb8g til at skille sig af med SA, en handling der fik navnet "De lange knives nat". P\xc3\xa5 denne nat blev Ernst R\xc3\xb6hm og mange andre af Hitlers kritikere henrettet uden rettergang. Hitlers tidligere rival, den forhenv\xc3\xa6rende rigskansler Kurt von Schleicher, blev ogs\xc3\xa5 myrdet sammen med sin \xc3\xa6gtef\xc3\xa6lle. Drabet tyder p\xc3\xa5, at mordene var udl\xc3\xb8st af gammelt nag, da Kurt von Schleicher ikke l\xc3\xa6ngere udgjorde nogen trussel mod Hitler og hans parti.\n_START_SECTION_\nHitler under 2. verdenskrig (1939\xe2\x80\x931945)\n_START_PARAGRAPH_\nHitlers m\xc3\xa5l var p\xc3\xa5 dette tidspunkt g\xc3\xa5et op for de fleste europ\xc3\xa6iske nationer. De forstod nu at han ikke bare ville genetablere Tysklands stormagtsrolle i Europa og eliminere den j\xc3\xb8diske race, men ogs\xc3\xa5 at han ville g\xc3\xb8re Tyskland til en supermagt, der skulle l\xc3\xa6gge verden under det tyske folks herred\xc3\xb8mme. Hans mere konkrete m\xc3\xa5l for en krig var at oprette kolonier i \xc3\x98steuropa, hvor de slaviske folk skulle tjene den tyske herrerace som slaver. Hans fantasi om Lebensraum var ogs\xc3\xa5 en romantisk forestilling om det oprindelige tyske bondeliv. Det indebar at den tyske race skulle bo p\xc3\xa5 store herreg\xc3\xa5rde p\xc3\xa5 de store \xc3\xb8steurop\xc3\xa6iske vidder. Derfor var hans krigsplaner i f\xc3\xb8rste omgang rettet mod \xc3\x98steuropa._NEWLINE_Han garderede sig mod en krig med Frankrig, fordi han vidste at de ikke ville tolerere hans angreb i \xc3\xb8st. Hans aggressionspolitik byggede ogs\xc3\xa5 p\xc3\xa5 et had til bolsjevismen; det var m\xc3\xa5ske var en af \xc3\xa5rsagerne til, at han havde f\xc3\xa5et lidt for lang snor hos mange vestlige politikere, der trods alt hellere ville have en Hitler end en Stalin.\n_START_SECTION_\nHitler og krigsforl\xc3\xb8bet\n_START_PARAGRAPH_\nDet tog 18 dage at kn\xc3\xa6kke polakkernes modstand, og i henhold til Molotov-Ribbentrop-pagtens till\xc3\xa6gsprotokol marcherede Den r\xc3\xb8de arm\xc3\xa9 ind i landet fra \xc3\xb8st den 17. september. Kort efter gik Stalin til angreb p\xc3\xa5 Finland. De pinlige nederlag som de talm\xc3\xa6ssigt underlegne finner gang p\xc3\xa5 gang tilf\xc3\xb8jede de sovjetiske styrker i Vinterkrigen 1939/40, styrkede Hitler i den opfattelse at det ikke ville blive alt for vanskeligt at besejre den R\xc3\xb8de H\xc3\xa6r. Det var hans hensigt allerede ved indg\xc3\xa5elsen af Molotov-Ribbentrop-pagten. Tillige var det angreb det sidste argument Hitler beh\xc3\xb8vede for at f\xc3\xa5 sine stadig n\xc3\xb8lende generaler til at tilslutte sig et angreb p\xc3\xa5 Rusland f\xc3\xb8r at H\xc3\xa6ren var klar. H\xc3\xa6ren havde meldt ud at de f\xc3\xb8rst var krigsklar i 1941. Ogs\xc3\xa5 en dato som England havde som sk\xc3\xa6ringsdato for sin krigsparathed._NEWLINE_Sine st\xc3\xb8rste triumfer fejrede Hitler i den f\xc3\xb8rste halvdel af 1940, hvor Wehrmacht i en r\xc3\xa6kke kortvarige lynkrige, "Blitzkriege" overvandt Danmark, Norge, Nederlandene, Belgien og Luxembourg. Og desuden nedk\xc3\xa6mpede han Frankrig i sommeren 1940 p\xc3\xa5 kun seks uger. Men allerede samme sommer led han sit f\xc3\xb8rste alvorlige nederlag: Slaget om England. I London var Chamberlain blevet afl\xc3\xb8st af Winston Churchill, som siden 1933 havde agiteret for st\xc3\xb8rre fasthed over for Tyskland. Hitler s\xc3\xa5 derimod p\xc3\xa5 sin side England som en mulig forbundsf\xc3\xa6lle; den egentlige fjende var for ham Sovjetunionen, s\xc3\xa5 han tilb\xc3\xb8d briterne frie h\xc3\xa6nder i deres kolonirige til geng\xc3\xa6ld for en anerkendelse af Tysklands dominans p\xc3\xa5 det europ\xc3\xa6iske kontinent. Til trods for Storbritanniens svage milit\xc3\xa6re stilling afviste Churchill enhver dialog med Hitler, dog efter at havde sikret sig at den amerikanske pr\xc3\xa6sident ville sikre England forsyninger. Efter at luftkrigen over England var sl\xc3\xa5et fejl, koncentrerede Wehrmacht sig om planer om en invasion med fl\xc3\xa5destyrker. Men "Operation Seel\xc3\xb6we" blev skrinlagt af Hitler i 1941, fordi han stadig ikke betragtede briterne som en alvorlig trussel og nu hellere ville vende sig mod sit egentlige m\xc3\xa5l: Stalins Sovjetunionen. Ud fra en strategisk analyse stod russerne ogs\xc3\xa5 i tyskernes baghave og var reelt en st\xc3\xb8rre sikkerhedsrisiko end engl\xc3\xa6nderne var._NEWLINE_Men f\xc3\xb8rst m\xc3\xa5tte han komme Mussolini til unds\xc3\xa6tning: Den italienske Balkankrig gik d\xc3\xa5rligt; s\xc3\xa6rlig s\xc3\xa5 det alvorligt ud i Gr\xc3\xa6kenland. Selv om den tyske erobring af Balkan ogs\xc3\xa5 tjente til at sikre den sydlige flanke mod Middelhavet, kom dette felttog til at forsinke det planlagte angreb p\xc3\xa5 Sovjetunionen yderligere. Invasionen med kodenavnet Operation Barbarossa kom f\xc3\xb8rst i gang den 22. juni 1941. Den nationalsocialistiske propaganda forklarede angrebet som antikommunismens, antibolsjevismens og den vesterlandske kulturs kamp mod det "asiatiske barbari" og den "j\xc3\xb8diske bolsjevisme". Propagandaen var i sin nedv\xc3\xa6rdigende omtale af de slaviske folk i h\xc3\xb8j grad med til at give de tyske soldater en f\xc3\xb8lelse af, at de snarere k\xc3\xa6mpede mod dyr end mod mennesker. Felttoget var egentlig snarere et r\xc3\xb8ver- og erobringstogt. Det havde til hensigt at erobre "Lebensraum" (livsrum) for det "ariske herrefolk" og g\xc3\xb8re de undertrykte befolkninger til slaver eller udrydde dem. I \xc3\xb8vrigt havde den tyske h\xc3\xa6r slet ikke forsyningskapacitet nok og det blev l\xc3\xb8st kynisk af Hitler ved at beordre h\xc3\xa6ren til at r\xc3\xb8ve mad fra civile i de besatte omr\xc3\xa5der, selvom \xc3\xb8verste general for logistik advarede om at det ville betyde sulted\xc3\xb8den for de lokale. Denne ordre bet\xc3\xb8d ogs\xc3\xa5 at iv\xc3\xa6rks\xc3\xa6ttelsen af angrebet kunne fremskyndes med mindst et \xc3\xa5r._NEWLINE_Efter de store sejre blev Wehrmacht standset foran Moskva i december 1941, netop som den frygtede russiske vinter satte ind.  Den tyske h\xc3\xa6r var kort sagt l\xc3\xb8bet t\xc3\xb8r for momentum. Forsyningsvejene var blevet for lange til for f\xc3\xa5 lastbiler og is\xc3\xa6r lokomotiver. og slitagen p\xc3\xa5 den lange rute frem og tilbage for logistik k\xc3\xb8ret\xc3\xb8jerne udsled dem langt hurtigere end de kunne erstattes. Den 7. december angreb Japan (Tysklands allierede) de amerikanske baser ved Pearl Harbor p\xc3\xa5 Hawaii. Det drog USA ind i konflikten. Hitler erkl\xc3\xa6rede krig mod USA den 11. december 1941. Russerne fik sikkerhed for at Japan ikke ville angribe dem fra \xc3\xb8st og kunne overf\xc3\xb8re endda ret store styrker til forsvaret af Moskva og endda angreb og tilbagetvingning af tyskerne. Moskva kom aldrig til at v\xc3\xa6re et tysk milit\xc3\xa6rt m\xc3\xa5l igen._NEWLINE_Den 19. december 1941 overtog Hitler den egentlige overkommando over h\xc3\xa6ren. Efter at Wehrmacht i 1942 igen kom i offensiven i begr\xc3\xa6nset omfang blev m\xc3\xa5let at sikre sig de russiske oliekilder ved kaukasus. Flanken m\xc3\xa5tte dog sikres i dette fremst\xc3\xb8d mod syd og flanketruslen var Stalingrad... f\xc3\xb8rte Hitlers milit\xc3\xa6re fejlh\xc3\xa5ndtering til et knusende nederlag tidligt 1943 med Slaget om Stalingrad, hvor hele den sjette tyske arme m\xc3\xa5tte overgive sig fordi Hitler havde forbudt den at tr\xc3\xa6kke sig tilbage fra den udsatte stilling. Samtidig tabte Afrika korpset samme m\xc3\xa6ngde soldater til amerikanerne. I alt 600.000 meget erfarne tyske soldater blev tabt ved de to slag._NEWLINE_P\xc3\xa5 \xc3\xb8stfronten var krigslykken for alvor vendt for tyskerne. Og Hitlers st\xc3\xa5ende mantra til sine generaler var derefter "vind mig tid". Og en total krig blev indf\xc3\xb8rt med oml\xc3\xa6gning af industrien til 100% krigsfokus og indf\xc3\xb8relse af 3 holds skift mod tidligere kun et hold a 8 timer. Det lykkedes i s\xc3\xa5dan en grad at rustningsminister Speer kunne genforsyne hele h\xc3\xa6ren 3 gange i 1944 og i jan-mar 1945 oversteg den tyske krigsindustri den samlede allierede produktion. Sent i 1944 blev is\xc3\xa6r olieindustrien bombet i stykker det og manglen p\xc3\xa5 erfarne soldater gjorde udfaldet. Krigen var tabt. popul\xc3\xa6rt sagt var det en h\xc3\xa6r der startede krigen og en anden h\xc3\xa6r der afsluttede den. S\xc3\xa5 store havde tabene v\xc3\xa6ret._NEWLINE_Samme \xc3\xa5r vandt de allierede bombefly luftherred\xc3\xb8mmet over Tyskland. Mange tyske byer endte som ruiner og aske. Den 6. juni 1944 startede den allierede invasion af Normandiet. Og i juli blev hele den tyske midterfront udryddet i den russiske sommeroffensiv med 1 mio. d\xc3\xb8de tyske soldater. Til trods for alle nederlag, enorme civile tab i alle deltagende lande og voldsomme \xc3\xb8del\xc3\xa6ggelser lod Hitler krigen forts\xc3\xa6tte i to \xc3\xa5r, helt til det endelige nederlag. Det skyldes nok is\xc3\xa6r Hitlers egen indstilling til verden, hvor den st\xc3\xa6rke m\xc3\xa5tte vinde eller bukke under. Der fandtes ikke overgivelse, der fandtes kun sejr eller d\xc3\xb8d. Hans personlige indgreb i den tyske krigsf\xc3\xb8relse \xe2\x80\x93 blandt andet ved at forbyde udsatte troppeenheder at tr\xc3\xa6kke sig tilbage \xe2\x80\x93 f\xc3\xb8rte til massive tab blandt de tyske soldater._NEWLINE_F\xc3\xb8rst da de allierede stod ved Elben og midt inde i Berlin, og Hitler m\xc3\xa5tte frygte, at han kunne blive taget til fange, bestemte han sig for at beg\xc3\xa5 selvmord.\n_START_SECTION_\nAttentater\n_START_PARAGRAPH_\nAlligevel var der en r\xc3\xa6kke attentater mod Hitler: han overlevede 42 attentater og attentatfors\xc3\xb8g, der enten strandede under planl\xc3\xa6gningen eller i selve gennemf\xc3\xb8relsesfasen. Nogle slog fejl ved deciderede tilf\xc3\xa6ldigheder. Hitler blev dermed yderligere styrket i sin overbevisning om, at han var udvalgt af "forsynet", og hans held var med til at forst\xc3\xa6rke hans legende-status._NEWLINE_Et attentatfors\xc3\xb8g fandt sted i 1939, da schweizeren Maurice Bavaud fors\xc3\xb8gte at skyde Hitler, men han kom aldrig p\xc3\xa5 skudhold. Et af de mest bem\xc3\xa6rkelsesv\xc3\xa6rdige fandt sted samme \xc3\xa5r, da en spr\xc3\xa6ngsats i M\xc3\xbcnchens B\xc3\xbcrgerbr\xc3\xa4ukeller eksploderede f\xc3\xa5 minutter efter, at Hitler havde forladt salen 18 minutter f\xc3\xb8r planlagt. Den ansvarlige, snedkeren Georg Elser, blev senere dr\xc3\xa6bt i Dachau koncentrationslejr._NEWLINE_En bombe \xe2\x80\x93  kamufleret som to flasker Cointreau \xe2\x80\x93 som Stauffenbergs medsammensvorne Henning von Tresckow havde smuglet ind i Hitlers fly i Smolensk i 1943, havde en fejl i t\xc3\xa6ndmekanismen._NEWLINE_F\xc3\xa5 dage efter blev et attentat i Berlin afbl\xc3\xa6st i sidste \xc3\xb8jeblik, da attentatmanden Rudolf Christoph Freiherr von Gersdorff, som agtede at dr\xc3\xa6be Hitler ved en selvmordsbombe i Zeughaus Berlin, ikke n\xc3\xa5ede at komme t\xc3\xa6t nok p\xc3\xa5 Hitler, f\xc3\xb8r F\xc3\xb8reren pludselig forlod T\xc3\xb8jhuset._NEWLINE_20. juli-attentatet i 1944 i F\xc3\xb8rerens hovedkvarter Wolfsschanze i \xc3\x98stpreussen var det der var t\xc3\xa6ttest p\xc3\xa5 at lykkes. Det slog imidlertid fejl, blandt andet fordi attentatmanden Claus Graf Schenk von Stauffenberg kun havde medbragt den ene af de to forberedte bomber, og fordi kufferten med bomben tilf\xc3\xa6ldigvis blev flyttet l\xc3\xa6ngere v\xc3\xa6k fra Hitler og placeret bag et solidt bordben, som tog af for eksplosionen. De sammensvorne, som havde forberedt statskuppet, blev handlingslammet, da de h\xc3\xb8rte, at Hitler var i live, og de fleste blev arresteret og henrettet samme dag i Berlin. Feltmarskal Erwin Rommel var angiveligt blandt attentatfors\xc3\xb8gets bagm\xc3\xa6nd; han blev kort efter afhentet ved sin bop\xc3\xa6l og tvunget til at tage sit liv vha. en giftampul.\n_START_SECTION_\nHitlers indflydelse p\xc3\xa5 j\xc3\xb8deudryddelsen og den nazistiske antisemitisme\n_START_PARAGRAPH_\nDe v\xc3\xa6sentlige drivkr\xc3\xa6fter bag Hitlers politik var hans antisemitisme og hans radikale socialdarwinisme, som allerede tidligt kan siges at have taget sigte mod en egentlig j\xc3\xb8deudryddelse. Helt fra han f\xc3\xb8rste gang tr\xc3\xa5dte frem i offentligheden og til sin d\xc3\xb8d angreb Hitler gang p\xc3\xa5 gang j\xc3\xb8derne og andre s\xc3\xa5kaldte "racem\xc3\xa6ssigt underlegne", bl.a. folkeslag som sinti, roma, polakker og  russere. Hans socialdarwinistiske synspunkter kom til udtryk ved hyppige ytringer om syge og om fysisk og psykisk tilbagest\xc3\xa5ende; han omtalte dem som "leveuv\xc3\xa6rdige" og mente at de ville forurene den rene ariske race. Hitler tolkede verdenshistorien som en vedvarende kamp mellem racer. For at den tyske race kunne vinde, gjaldt det om at opbygge en st\xc3\xa6rk race og ikke lade den \xc3\xb8del\xc3\xa6gge af svaghed. Det st\xc3\xa6rke m\xc3\xa5tte udrydde det svage for at sejre. Som han sagde det p\xc3\xa5 NSDAP-kongressen i N\xc3\xbcrnberg 1929:_NEWLINE_"Hvis Tyskland hvert \xc3\xa5r fik \xc3\xa9n million b\xc3\xb8rn og samtidig skilte sig af med 700.000 til 800.000 af de svageste af disse b\xc3\xb8rn, ville resultatet m\xc3\xa5ske til sidst endog blive en styrkelse"._NEWLINE_S\xc3\xa5danne udsagn kan l\xc3\xa6gges til grund for nogle historikeres teser om at virkeligg\xc3\xb8relsen af hans socialdarwinistiske og racistiske udryddelsesplaner var nogle af Hitlers politiske hovedm\xc3\xa5l.\n_START_SECTION_\nEutanasiprogrammet\n_START_PARAGRAPH_\nI forhold til eutanasiprogrammet findes der ogs\xc3\xa5 en r\xc3\xa6kke dokumenter der beviser Hitlers personlige engagement. I oktober 1939 underskrev han en befaling til det som senere fik navnet Aktion T4. Med dette muliggjorde han "eutanasi". I nazismens tid defineret som eliminering af \xc3\xa5ndelig og fysisk svage mennesker, der med Det tredje Riges ideologiske sprogbrug blev betegnet som ikke-"levev\xc3\xa6rdige"._NEWLINE_Rigsleder Philipp Bouhler blev udpeget til at gennemf\xc3\xb8re dette T4-program. Han lod nerveanstalter, sygehuse og hospitaler omdanne til deciderede aflivningsinstitutioner. Alene i det dav\xc3\xa6rende rigsomr\xc3\xa5de blev n\xc3\xa6sten 190\xc2\xa0000 \xc3\xa5ndeligt og fysisk handicappede mennesker myrdet, med gas eller gift, ved skydning eller ved at lade dem d\xc3\xb8 af sult. I nogle tilf\xc3\xa6lde f\xc3\xb8rtes udst\xc3\xb8dningen ind i en bus, s\xc3\xa5 de indesp\xc3\xa6rrede passagerer d\xc3\xb8de af kulilteforgiftning. Hvor mange, der blev dr\xc3\xa6bt i de okkuperede omr\xc3\xa5der, er vanskeligt at fastsl\xc3\xa5._NEWLINE_Kirkelige protester is\xc3\xa6r fra katolsk hold (for eksempel fra biskop von Galen af M\xc3\xbcnster) f\xc3\xb8rte til, at eutanasiprogrammet blev forsinket. Men kun i en kortere periode, hvorefter det blev genoptaget med fuld styrke. SS-kommandoerne, som foretog mange af aflivningerne af de handicappede, kunne herigennem eksperimentere sig frem til de mest effektive metoder til masseaflivning, som senere blev taget i brug ved det industrielle massemord af j\xc3\xb8der.'